**MEMO**

**Siseministeeriumi ning Eesti Linnade ja Valdade Liidu töörühm koostöö koordineerimiseks ja eelarve läbirääkimisteks kriisivalmiduse ja siseturvalisuse valdkonnas**

|  |  |  |  |  |
| --- | --- | --- | --- | --- |
| |  |  | | --- | --- | |  |  | | **Kellele: Siseministeerium**  **Kellelt: Päästeamet - Tuuli Räim, Tauno Suurkivi**  **Koostamise kuupäev: 08.02.2023**  **Teema: Elanikkonnakaitse arendamine ning ettepanekud ja info RES ja RE läbirääkimisteks.** | | |

1. **TEEMA/PROBLEEMI LÜHIKIRJELDUS**

Sõda Ukrainas ja PÄA uued elanikkonnakaitse ülesanded on rahastatud VV ühekordse eraldisega 51 milj EUR elanikkonnakaitse arendamiseks aastateks 2022-2023. See sisaldab järgmisi tegevusi:

1. Pääste toimepidevus ja varud (26 milj EUR)
2. Pääste ja DEM valmisolek (11 milj EUR)
3. Omavalitsuste toetamine (3 milj EUR)
4. Sireenivõrgustik (4,5 milj EUR)
5. Ulatuslik evakuatsioon (3 milj EUR)
6. Varjumine (2 milj EUR)
7. Inimese kriisivalmidus (1 milj EUR)

Eraldisega kaasnevad püsivajadused 7,5 milj EUR aastas, mis koosneb: loodud võimed (5 milj EUR), loodud PÄA ametikohad (1,5 milj EUR), inimeste kriisivalmiduse arendamiseks vajalikud tegevused (1 milj EUR).

**Elanikkonnakaitsele 0,5 % SKPst tähendab vajadust 175 milj EUR aastas, mis jaguneb:**

**1. Elanike kriisivalmiduse tõstmine 15 milj EUR aastas**

Oodatav tulemus: jõuda ühiskonnas kuni 50%-ni, kes teavad elementaarseid elanikkonnakaitse põhimõtteid ja omavad vajalikku seitsmepäevast varu koos alternatiivsete energiaallikatega. Elanike kriisivalmiduse hindamiseks viib PÄA läbi eraldi uuringu ja kriisivalmidust hinnatakse eraldi indeksiga perioodil 2024-2027 igal aastal.

Peamised tegevused: teadlikkust suurendatakse haridussüsteemis õpetamise kaudu ja väljaspool haridussüsteemi spetsiaalsete koolitusprogrammide kaudu, suurendatakse Päästeameti võimekust viia läbi kohalikul tasandil elanike ja kogukondade koolitusi, töötatakse välja ja uuendatakse elanike teadlikkuse suurendamiseks mõeldud materjale, tehakse meediakampaaniaid ja praktilisi õppuseid. Disainime kodunõustamistesse kriisivalmiduse paikkonna riskidest lähtuvalt.

**2. KOV kriisivalmiduse tõstmine 15 milj EUR aastas**

Oodatav tulemus: kõik KOVid suudavad tagada inimesele eluks vajalike teenuste toimekindluse kriisiolukordades, sh sõja olukorras parimal võimalikul viisil. KOVidel on olemas kriisijuhtimise võimekus ja elanikkonna toetuse, sh haavatavate sihtrühmade toetamise võime.

Peamised tegevused: KOV kriisikindluse, kriisijuhtimise (inimesed, keskkonnad, IKT toimekindlus jne) ja toimepidevuse suurendamine (generaatorid, sidelahendused); varude ja hoiutingimuste (toit, joogivesi, kütus) loomine KOV teenuste toimimiseks ja elanikkonna jaoks. Igasse omavalitsusse peab tekkima kriisiteemadega tegelev inimene.

**3. Varjumisvõime arendamine 50 milj EUR aastas**

Oodatav tulemus: Olemasolevate kortermajade, uusehitiste kohandamise ja avalike varjumiskohtade loomise tulemusena kõrgendatud rünnakuriskiga aladel suudetakse tagada kaitse vähemalt kolmandikule elanikkonnast ning elanikkonna teadlikkus varjumise osas on suurenenud.

Tegevused: kortermajade varjumiskohtade loomine korterühistutele (nt alternatiivse elektritoite tagamine, sanitaarruumid, ventilatsioon, valgustus jne) ja ettevõtetele (inimeste töökohad). Samuti avalike varjumiskohtade ette valmistamine ja vastavusse viimine, sh eraomandis olevad kohad.

**4. Ulatusliku evakuatsioonivõime arendamine 30 milj EUR aastas**

Oodatav tulemus: Evakuatsioonikohtade loomise, varustamise ja toimimise korralduse kaudu suudetakse tagada vähemalt 10% elanikkonnast ajutine ümberpaiknemine vähemalt 7 päevaks ning koostöös eri osapooltega on loodud võime elanike riigist välja evakueerimise korraldamiseks.

Tegevused: evakuatsioonikohti on kaardistatud vähemalt kolmandikule elanikkonnast, hangitud on varustus evakuatsioonikohtade avamiseks ja käigushoidmiseks.

**5. Ohuteavituse võime arendamine 8 milj EUR aastas**

Oodatav tulemus: Loodud on terviklik ohuteavitussüsteem, kuidas ohu korral erinevate kanalite kaudu teavitada erinevaid sihtgruppe, sh erivajadustega inimesi jne.

Tegevused: asulad, kus elanikkonnatihedus on suurem kui 500 inimest km2 kohta (katab ära ca 40 asulat), on sireenivõrgustikuga kaetud, ja elanikkond on koolitatud sireeniga edastatud ohuteate korral käituma. Edasi on arendatud erinevaid ohuteavituse lahendusi: ohualapõhine teavitus, OLE VALMIS, erinevad veebiplatvormid, automaatsed teavituslahendused jm.

**6. Sõjaaja päästevõime arendamine 57 milj EUR aastas**

Oodatav tulemus: Päästeamet suudab tagada pääste ja demineerimistööde osutamise ja elanike kaitse sõjalises konfliktis ning rahvusvahelise- ja humanitaarabi vastuvõtmise.

Tegevused: päästesündmustele reageerimise varustuse arendamine ja uuendamine ning võimelünkade likvideerimine; partnerorganisatsioonidega ühiste (juhtimis)platvormide ja mudelite loomine; alternatiivsete IT ja sidelahenduste arendamine ja toimepidevuse tagamine; varude täiendamine ja soetamine; sõjaaja reageerimismudeli ja standardprotseduuride loomine; Päästeameti juhtimise ja taristu kriisivalmiduse tõstmine. Vajalik on logistilise võimekuse suurendamine elanikkonnakaitseliste ülesannete toetustegevuste tagamiseks. Vajalike lõhkamiskohtade, erivarustuse, laskemoona ja lõhkematerjali varuga tagatakse demineerijate enesekaitsevõime ja demineerimistöö tegemine erinevates kriisisituatsioonides.

1. **ETTEPANEKUD TÖÖRÜHMA OTSUSTEKS**

Võtta informatsioon teadmiseks.